b'\n_START_ARTICLE_\nEsmirna\n_START_SECTION_\nPer\xc3\xadode de la Gr\xc3\xa8cia Cl\xc3\xa0ssica\n_START_PARAGRAPH_\nEsmirna fou una ciutat d\'\xc3\x80sia Menor, a la J\xc3\xb2nia, a la desembocadura del riu Hermos a la badia anomenada Smyrnaeus Sinus. La llegenda la fa fundada per una amazona de nom Esmirna que abans ja havia conquerit Efes. Per aix\xc3\xb2 es considerava Esmirna una col\xc3\xb2nia d\'Efes. Els colons efesis foren expulsats pels eolis, que van ocupar la ciutat fins que els colons expulsats, amb ajut de Colof\xc3\xb3, van recuperar el poder. Tots aquests fets pertanyen als relats llegendaris._NEWLINE_Her\xc3\xb2dot diu que Esmirna fou una col\xc3\xb2nia dels eolis que van rebre a la ciutat exiliats de Colof\xc3\xb3 i aquests durant un festival es van apoderar de la ciutat vers el 688aC. Despr\xc3\xa9s d\'aix\xc3\xb2 fou admesa a la confederaci\xc3\xb3 j\xc3\xb2nica de la qual fou la tretzena ciutat. Fou atacada pel rei de L\xc3\xaddia Giges, per\xc3\xb2 va rebutjar l\'atac, per\xc3\xb2 Aliates II la va conquerir i destruir el 627 aC. Va quedar deserta durant 400 anys._NEWLINE_Alexandre el Gran hauria forjat el projecte de la seva reconstrucci\xc3\xb3 per\xc3\xb2 no ho va arribar a fer; el que s\xc3\xad que ho va fer fou Ant\xc3\xadgon el borni, i la va acabar Lis\xc3\xadmac de Tr\xc3\xa0cia; la nova ciutat fou constru\xc3\xafda no gaire lluny de l\'antiga (es va construir a la part sud de la badia), per\xc3\xb2 no al mateix lloc. La nova ciutat era una de les m\xc3\xa9s maques d\'\xc3\x80sia i de les m\xc3\xa9s ben constru\xc3\xafdes i tenia barris, p\xc3\xb2rtics, biblioteca, temples, edificis p\xc3\xbablics i un bon port._NEWLINE_El 281 aC va aliar-se amb els sel\xc3\xa8ucides. El 197 aC les possessions que Egipte encara conservava a l\'\xc3\x80sia Menor (la costa de L\xc3\xadcia i de Pamf\xc3\xadlia, Samos i algunes illes) van passar a mans dels sel\xc3\xa8ucides i algunes ciutats gregues (Esmirna i Lampsacos), es van declarar lliures acollint-se a la declaraci\xc3\xb3 romana que restaurava la independ\xc3\xa8ncia i llibertat de totes les ciutats gregues despr\xc3\xa9s de la batalla de Cinosc\xc3\xa8fals. Ant\xc3\xadoc III el gran es va establir a Efes i va atacar les dues ciutats gregues, que foren ocupades. Esmirna va demanar ajut a Roma, i Lampsacos al Regne de P\xc3\xa8rgam (196 aC). Ant\xc3\xadoc va ocupar tamb\xc3\xa9 Sestos i va reconstruir Lisim\xc3\xa0quia, i Roma el va convidar a evacuar Tr\xc3\xa0cia i retornar a l\'\xc3\x80sia Menor. Ant\xc3\xadoc no va acceptar i va sotmetre la q\xc3\xbcesti\xc3\xb3 de Lampsacos i Esmirna a l\'arbitratge de Rodes. Un acord amb Egipte va establir que Cle\xc3\xb2patra, filla d\'Ant\xc3\xadoc III es casaria amb Ptolemeu V d\'Egipte, aquest enlla\xc3\xa7 es va fer el 193 aC, i el dot aportat serien els territoris egipcis conquerits pels sel\xc3\xa8ucides. Aix\xc3\xad L\xc3\xadcia i Pamf\xc3\xadlia van quedar en mans sel\xc3\xa8ucides, despr\xc3\xa9s d\'un acord d\'Ant\xc3\xadoc amb Roma, ja que aquest va al\xc2\xb7legar que no eren conquestes sin\xc3\xb3 una dot. El 188 aC el tractat d\'Apamea va entregar Esmirna a Roma.\n_START_SECTION_\nDominaci\xc3\xb3 romana i bizantina\n_START_PARAGRAPH_\nSota domini rom\xc3\xa0 fou una ciutat lliure. Durant la guerra contra Mitridates VI Eupator va restar lleial a Roma i va rebre com a recompensa diversos privilegis. Fou seu d\'un convent jur\xc3\xaddic de la prov\xc3\xadncia d\'\xc3\x80sia. Trebonius, un dels assassins de C\xc3\xa8sar, fou assetjat a la ciutat per Dolabel\xc2\xb7la, que finalment va ocupar Esmirna i va matar Trebonius. Sota Tiberi va obtenir el privilegi de ser la primera ciutat grega d\'\xc3\x80sia a poder erigir un temple a l\'emperador. El 178 i el 180 fou afectada per terratr\xc3\xa8mols. Marc Aureli va ajudar a la reconstrucci\xc3\xb3. El seu primer bisbe fou Policarp que va ser executat suposadament a l\'estadi de la ciutat el 166._NEWLINE_Va romandre en mans de romans i bizantins fins a finals del segle\xc2\xa0xi quan fou ocupada pel cap turcman \xc3\x87aka Bey (1084) i va ser teatre de la lluita de l\'emir amb els bizantins. El 1098 fou recuperada pels croats de Godofreu de Bouillon i retornada a Bizanci._NEWLINE_El 26 de juny de 1315 Mart\xc3\xad Zacaries va rebre de Felip I de T\xc3\xa0rent, pr\xc3\xadncep d\'Acaia i te\xc3\xb2ric emperador llat\xc3\xad, el t\xc3\xadtol de "Rei i d\xc3\xa8spota de l\'\xc3\x80sia Menor" amb Quios, \xc5\x92nusses, Imbros, Tenedos, Lesbos, Samos, Ic\xc3\xa0ria, Cos i els castells de Damala i Kalanutza, suposats feus llatins. El 1317 Mart\xc3\xad Zacaries va conquerir Esmirna i el 1318 va aconseguir imposar un dret de passatge als vaixells comercials turcs despr\xc3\xa9s d\'una vict\xc3\xb2ria militar._NEWLINE_L\'emperador Andr\xc3\xb2nic III va declarar Mart\xc3\xad desposse\xc3\xaft (1329) i va enviar una flota de 105 naus a Quios. Mart\xc3\xad fou fet presoner i portat a Constantinoble i empresonat; els seus fills, Bartomeu i Centuri\xc3\xb3 I Zacaries, van poder comprar la seva vida. La flota bizantina es va presentar a Focea, on el governador Andreolo Cattaneo va haver de jurar fidelitat. Esmirna va passar llavors a l\'emir d\'Aidin._NEWLINE_Mart\xc3\xad fou alliberat el 1341 i el 1343 va rebre el comandament de la croada contra Umar Pasha emir d\'Aidin. El 1344 els croats van ocupar Esmirna. Mart\xc3\xad volia aprofitar per reconquerir Quios per\xc3\xb2 va morir el 15 de gener de 1345 a Esmirna. El va succeir com a comandant Simone Vignoso que el 1346 es va presentar a Quios i va prendre possessi\xc3\xb3 de l\'illa per a G\xc3\xa8nova. Des del 1362, Pietro Recanelli Giustiniani, va succeir a Simone Vignoso \xc3\xa0 la reg\xc3\xa8ncia de Quios. Es va distingir a Esmirna al servei del Papa (1361-1365) fou almirall de la rep\xc3\xbablica durant la revolta dels Doria (1365-1366) i va signar la pau de 1368 a Xipre amb els mamelucs. Va morir el 1380. Els genovesos de Quios van conservar Esmirna fins al 1402._NEWLINE_El 1402 fou ocupada per Tamerl\xc3\xa0 (fou pr\xc3\xa8viament evacuada pels genovesos i els cavallers de Rodes) per\xc3\xb2 la va entregar als Aydin-oghlu, concretament a un dels dos pr\xc3\xadnceps que reclamaven l\'emirat, Djunayd; els Gattiluso de Lesbos i els Giustiniani de Quios van participar el 1416 \xc3\xa0 una expedici\xc3\xb3 victoriosa contra l\'emir Mehmet d\'Esmirna. La dinastia d\'Aydin-oghlu va posseir la ciutat fins que va passar als otomans el 1426.\n_START_SECTION_\nPer\xc3\xadode modern\n_START_PARAGRAPH_\nAl final de la Primera Guerra Mundial les forces militars gregues van ocupar Esmirna i regions ve\xc3\xafnes (1919); els grecs volien estendre el seu domini m\xc3\xa9s a l\'est per\xc3\xb2 el 1922 van ser aturats pels kemalistes: el 14 d\'agost (27 d\'agost segons el calendari gregori\xc3\xa0) els turcs kemalistes van iniciar la seva ofensiva i en poc temps van derrotar els grecs. Finalment els turcs van entrar a Esmirna (9 de setembre). L\'armistici es va signar a Mudanya l\'11 d\'octubre de 1922.\n_START_SECTION_\nTransports\n_START_PARAGRAPH_\nLa ciutat \xc3\xa9s hist\xc3\xb2ricament un port que serveix com a porta d\'acc\xc3\xa9s a Occident. Per tant, ha sigut una zona de pas per al comer\xc3\xa7._NEWLINE_Durant l\'inici del segle XXI, la ciutat entr\xc3\xa0 en recessi\xc3\xb3 econ\xc3\xb2mica, desaccelerant la construcci\xc3\xb3 de les diverses infraestructures per al transport per la incapacitat del govern central a donar-hi inversions. Com a reacci\xc3\xb3, el govern local i iniciatives de n\xc3\xadnxol impulsaren aquestes infraestructures.\n_START_SECTION_\nTransport p\xc3\xbablic\n_START_PARAGRAPH_\nUna mitja de 1,8 milions de persones utilitzen el transport p\xc3\xbablic a Esmirna. D\'aquestes persones, un 2,5% de la poblaci\xc3\xb3 viatja amb bicicleta._NEWLINE_La municipalitat metropolitana va fer el 2009 un projecte per promoure l\'\xc3\xbas de la bicicleta. Des del 2013, es constru\xc3\xafren instal\xc2\xb7lacions per a biciclete i foren integrades amb el sistema de metro i tren lleuger._NEWLINE_L\'octubre de 2017, l\'European Cyclists Federation (ECF) aprov\xc3\xa0 la Municipalitat Metropolitana d\'Esmirna perqu\xc3\xa8 participara en l\'EuroVelo, la xarxa europea de rutes ciclistes._NEWLINE_El 2018 hi havia un pla per desenvolupar l\'\xc3\xbas de la bicicleta.'